ଦେଶରେ ୨୬/ ୧୧ ଭଳି ଆକ୍ରମଣ ଆଶଙ୍କା ! ପଶ୍ଚିମବଙ୍ଗରୁ NIA ନିକଟକୁ ଆସିଲା ଧମକପୂର୍ଣ୍ଣ ଫୋନ - Prameya News7\nଦେଶରେ ୨୬/ ୧୧ ଭଳି ଆକ୍ରମଣ ଆଶଙ୍କା ! ପଶ୍ଚିମବଙ୍ଗରୁ NIA ନିକଟକୁ ଆସିଲା ଧମକପୂର୍ଣ୍ଣ ଫୋନ\n8/06/2021 at 10:06 PM\nନୂଆଦିଲ୍ଲୀ ୦୮/ ୦୬ : ଜାତୀୟ ତଦନ୍ତକାରୀ ସଂସ୍ଥା (NIA) କୁ ମିଳିଛି ଧମକପୂର୍ଣ୍ଣ କଲ । ଖୁବ ଶୀଘ୍ର ଦେଶରେ ବଡ ଧରଣର ଆତଙ୍କବାଦୀ ଆକ୍ରମଣ ହେବାକୁ ଯାଉଛି ବୋଲି ଫୋନ କରିଥିବା ବ୍ୟକ୍ତି କହିଛି । ଏପରିକି ୨୬/ ୧୧ରେ ହୋଇଥିବା ମୁମ୍ବାଇର ତାଜ ହୋଟେଲ ଆକ୍ରମଣ ଭଳି ଯୋଜନା କରୁଛନ୍ତି ଆତତାୟୀ ! ଏ ନେଇ ତୁରନ୍ତ ତଦନ୍ତ ଆରମ୍ଭ କରିଦେଇଛି ଜାତୀୟ ତଦନ୍ତକାରୀ ସଂସ୍ଥା (NIA) । ତଦନ୍ତ ବେଳେ NIA ଜାଣିବାକୁ ପାଇଛି ଯେ, ଫୋନ ପଶ୍ଚିମବଙ୍ଗର ରାନାଘାଟ ଅଞ୍ଚଳରୁ ଆସିଥିଲା । ତଦନ୍ତ ପାଇଁ ସେଠାକୁ ଏକ ସ୍ବତନ୍ତ୍ର ଟିମ ପଠାଯାଇଥିବା ଖବର ମିଳିଛି । ଏହି ଧମକପୂର୍ଣ୍ଣ ଫୋନ କଲ ପରେ ସୁରକ୍ଷା ଏଜେନ୍ସି ଗୁଡିକୁ ସତର୍କ ରହିବାକୁ ନିର୍ଦ୍ଦେଶ ଦିଆଯାଇଛି ।\nସୂଚନା ଅନୁସାରେ, ଜୁନ ୩ ତାରିଖରେ NIAର ଜଣେ ଅଧିକାରୀଙ୍କ ନିକଟକୁ ଆସିଥିବା ଧମକପୂର୍ଣ୍ଣ ଫୋନ କଲ । ଫୋନ କରିଥିବା ବ୍ୟକ୍ତିଜଣକ କୌଣସି ପରିଚୟ ନଦେଇ, ଖୁବ ଶୀଘ୍ର ଦେଶର ଜନଗହଳିପୂର୍ଣ୍ଣ ସ୍ଥାନମାନଙ୍କରେ ବଡ ଧରଣର ଆକ୍ରମଣ ହେବାକୁ ଯାଉଛି ବୋଲି କହିଥିଲା । ଏହା ସହିତ ବିସ୍ଫୋରଣରେ ଷ୍ଟିଲ ବୁଲେଟ ଏବଂ ଆଇଡି ବ୍ୟବହାର କରାଯିବାକୁ ଧମକ ଦେଇଥିଲା ।\n୨୦୦୮ ମସିହା ନଭେମ୍ବର ମାସ ୧୧ ତାରିଖରେ ମୁମ୍ବାଇର ତାଜ ହୋଟେଲରେ ଯେଉଁଭଳି ଭାବେ ଆତଙ୍କବାଦୀମାନେ ଆକ୍ରମଣ କରିଥିଲେ ସେହିଭଳି ଦେଶର କିଛି ସ୍ଥାନରେ ଖୁବ ଶୀଘ୍ର ଆକ୍ରମଣ ହେବ ବୋଲି ଧମକପୂର୍ଣ୍ଣ କଲ ଆସିଛି । ଏହାକୁ ଦୃଷ୍ଟିରେ ରଖି ସାରା ଦେଶର ବିଭିନ୍ନ ଯାଞ୍ଚ ଏଜେନ୍ସିଗୁଡିକୁ ସତର୍କ ରହିବାକୁ ପରାମର୍ଶ ମଧ୍ୟ ଦିଆଯାଇଛି । ଫୋନ ଆସିଥିବା ନମ୍ବର କାହା ନାଁରେ ଅଛି ସେ ନେଇ ମଧ୍ୟ ତଦନ୍ତ କରୁଛି NIA ।\nଗତ ବର୍ଷ ଅକ୍ଟୋବର ୨୦ ରେ, NIA ର କଣ୍ଟ୍ରୋଲ ରୁମକୁ ଏକ କଲ ଆସିଥିଲା   । କଲ୍ କରିଥିବା ବ୍ୟକ୍ତି, ପାକିସ୍ତାନର କରାଚିରୁ କହୁଥିବା ସୂଚନା ଦେଇଥିଲା । ଏହା ସହିତ ମୁମ୍ବାଇ ବନ୍ଦର ଏବଂ ଭାରତୀୟ ପୋଲିସ ପ୍ରତିଷ୍ଠାନ ଉପରେ ଏକ ବଡ଼ ଆକ୍ରମଣ ପାଇଁ ଆତଙ୍କବାଦୀ ସଂଗଠନ ଜୈଶ-ଇ-ଅହମ୍ମଦ ପ୍ରସ୍ତୁତି ଚଳାଇଥିବା କହିଥିଲା । ସେ ଆହୁରି ମଧ୍ୟ କହିଥିଲା ଯେ, ଆତ୍ମଘାତୀ ଆକ୍ରମଣ ପାଇଁ ଜୈଶ ମୁଖ୍ୟ ମାସୁଦ ଅଜହର ଏବଂ ତାର ଭାଇ ଅବଦୁଲ ଅସଗର ୨୨ ଜଣିଆ ଆତଙ୍କବାଦୀ ଟିମ ପ୍ରସ୍ତୁତି କରିଛନ୍ତି । ଏହା ପରେ ସୁରକ୍ଷା ଏଜେନ୍ସି ସତର୍କ ହୋଇଯାଇଥିଲେ କିନ୍ତୁ ସେଭଳି କୌଣସି ପରିସ୍ଥିତି ସୃଷ୍ଟି ହୋଇନଥିଲା ।
